A Tanács irányelve

(1977. december 19.)

a répavetőmag forgalmazásáról szóló 66/400/EGK, a takarmánynövény-vetőmag forgalmazásáról szóló 66/401/EGK, a gabonavetőmag forgalmazásáról szóló 66/402/EGK, a szőlő vegetatív szaporítóanyagának forgalmazásáról szóló 68/193/EGK, az olaj- és rostnövények vetőmagjának forgalmazásáról szóló 69/208/EGK, a zöldségvetőmag forgalmazásáról szóló 70/458/EGK, valamint a mezőgazdasági növényfajok közös fajtajegyzékéről szóló 70/457/EGK irányelv módosításáról

(78/55/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. és 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel az alábbiakban felsorolt okok miatt a vetőmagvak és szaporítóanyagok forgalmazásáról szóló egyes irányelveket módosítani kell;

mivel az említett irányelveknek a vetőmagvak és szaporítóanyagok jelölésére vonatkozó jelenlegi rendelkezései nem veszik figyelembe a címkézési módszerek terén bekövetkezett műszaki fejlődést; mivel ezért azokat módosítani kell;

mivel egyes irányelvek esetében gyorsított eljárásról kell rendelkezni a fajok jegyzékének a megnevezések és a fajkeresztezésből származó hibridek tekintetében történő módosítására vonatkozóan;

mivel elvben a "minősített vetőmag"-ként való minősítésre szánt vetőmagot elit vetőmagból kell előállítani; mivel azonban az említett irányelvek eltérésképpen egyes fajok vetőmagja esetében engedélyezik a "minősített vetőmag"-ként történő minősítést olyan esetekben is, amikor a vetőmagot hatósági vizsgálatnak alávetett szuperelit vetőmagból állították elő; mivel ez utóbbi lehetőség egyes fajok esetében nem elegendő, különösen azon fajok tekintetében, amelyekre vonatkozóan a "második generációs minősített vetőmag"-ként történő minősítés engedélyezett; mivel ezért ezt a lehetőséget megfelelő garanciák megállapítása mellett ki kell terjeszteni;

mivel a rostlenvetőmag-ellátással kapcsolatos tapasztalatok azt mutatják, hogy további négy évre fenn kell tartani a "harmadik generációs minősített vetőmag" kategóriát; mivel ennek a meghosszabbításnak azt is lehetővé kell tennie a tagállamok számára, hogy minden szükséges lépést megtegyenek annak biztosítására, hogy a közeljövőben a rostlenvetőmag "első generációs minősített vetőmag" és "második generációs minősített vetőmag" kategóriáiból megfelelő készletek álljanak rendelkezésre;

mivel a legutóbb a 73/438/EGK irányelvvel [3] módosított, a mezőgazdasági növényfajok közös fajtajegyzékéről szóló, 1970. szeptember 29-i 70/457/EGK tanácsi irányelv [4], valamint a legutóbb a 76/307/EGK irányelvvel [5] módosított, a zöldségvetőmag forgalmazásáról szóló, 1970. szeptember 29-i 70/458/EGK tanácsi irányelv [6] úgy rendelkezik, hogy 1977. július 1-jétől a tagállamok nem állapíthatják meg országos szinten a fajták harmadik országokban elvégzett hatósági vizsgálatának és a fajtafenntartással kapcsolatos gyakorlat harmadik országokban elvégzett ellenőrzésének egyenértékűségét; mivel a 70/458/EGK irányelv úgy rendelkezik, hogy 1977. július 1-jétől a tagállamok országos szinten nem állapíthatják meg a harmadik országokban betakarított vetőmagvak egyenértékűségét;

mivel azonban valószínűsíthető, hogy az egyenértékűség közösségi szinten történő elismerésével kapcsolatos vizsgálatok a fent említett időszakokon belül nem fejeződnek be valamennyi olyan esetben, amelyben országos szinten az egyenértékűséget elismerték; mivel ezért lehetővé kell tenni, hogy a hagyományos kereskedelmi formák megzavarásának elkerülése érdekében bizonyos esetekben gyorsított eljárással döntsenek az említett időszakok lehetséges meghosszabbításáról,

ELFOGADTA EZT AZ IRÁNYELVET:

1. cikk

A legutóbb a 76/331/EGK irányelvvel [7] módosított, a répavetőmag forgalmazásáról szóló, 1966. június 14-i 66/400/EGK tanácsi irányelv [8] a következőképpen módosul:

1. A 11. cikk helyébe a következő szöveg lép:

"11. cikk

(1) A tagállamok előírják, hogy az elit vetőmagot, illetőleg minősített vetőmagot tartalmazó csomagolási egységek, kivéve ha az utóbbi kategóriába tartozó vetőmagot kis EGK csomagolási egységek formájában hozzák forgalomba:

a) külsejükön korábban nem használt hatósági címkével legyenek ellátva, amely eleget tesz a III. melléklet A. részében megállapított feltételeknek, és amelyen a Közösség valamely hivatalos nyelvén megfogalmazott információ található. A címke színe az elit vetőmag esetében fehér, a minősített vetőmag esetében kék legyen. Abban az esetben, ha kilyukasztott címkét használnak, a címke rögzítését minden esetben hatósági pecséttel kell biztosítani. Ha a 4. cikk a) pontjának hatálya alá tartozó esetekben az elit vetőmag a csírázás tekintetében nem felel meg az I. mellékletben megállapított feltételeknek, a címkén ezt a tényt fel kell tüntetni. Engedélyezni kell az öntapadó hatósági címkék használatát. A 21. cikkben megállapított eljárásnak megfelelően engedélyezni lehet az előírt adatoknak a csomagolási egységre a mintacímke szerint és hatósági felügyelet mellett, letörölhetetlen módon történő nyomtatását;

b) tartalmazzanak egy, a címke színével megegyező színű olyan okmányt, amelyben legalább a III. melléklet A. része I. szakaszának 3., 4., 5., 10., és 11. pontjában előírt adatok szerepelnek. Ezt az okmányt úgy kell megszövegezni, hogy ne lehessen összetéveszteni az a) pontban említett hatósági címkével. Nincs szükség erre az okmányra abban az esetben, ha az adatokat a csomagolási egységen letörölhetetlen nyomtatással tüntetik fel, vagy ha az a) pont rendelkezéseinek megfelelően öntapadó címkét vagy eltéphetetlen anyagú címkét használnak.

(2) A tagállamok rendelkezhetnek az (1) bekezdésben foglaltak alóli kivételekről az elit vetőmagot tartalmazó kis csomagolási egységek esetében, ha azokon a következő szöveg szerepel: "kizárólag ……-ban (az érintett tagállam megnevezése) történő forgalmazásra engedélyezve"."

2. A 11. cikk b) pontjában a "hatóságilag lepecsételt és megjelölt" szövegrész helyébe a "hatóságilag vagy hatósági felügyelet mellett lezárt és megjelölt" szövegrész lép.

3. A 14. cikk (1) bekezdésének első francia bekezdésében a "hatóságilag megjelölt és lepecsételt" szövegrész helyébe a "hatóságilag vagy hatósági felügyelet mellett megjelölt és lezárt szövegrész lép".

4. A III. melléklet A. részének I. szakasza a következő szövegrésszel egészül ki:

"12. Ha legalább a csírázóképességet ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

2. cikk

A legutóbb a 75/444/EGK irányelvvel [9] módosított, a takarmánynövény-vetőmag forgalmazásáról szóló, 1966. június 14-i 66/401/EGK tanácsi irányelv [10] a következőképpen módosul:

1. A 2. cikk a következő bekezdésekkel egészül ki:

"(1a) Az (1) bekezdés A. albekezdésében említett fajok listájának az ezen irányelv hatálya alá tartozó fajok megnevezésével és a keresztezésükből származó hibridekkel kapcsolatos, a tudományos, illetve műszaki ismeretek fejlődésének fényében végrehajtandó módosításait a 21. cikkben megállapított eljárásnak megfelelően kell elfogadni.

(1b) A tagállamok a 21. cikkben megállapított eljárásnak megfelelően felhatalmazhatók arra, hogy az (1) bekezdés C. albekezdésének a) pontjától eltérve engedélyezzék az olyan önbeporzó vagy apomiktikus fajok vetőmagjainak minősített vetőmagként történő minősítését, amelyeknek elit vetőmagként való minősítését kérelmezték, és amelyeket közvetlenül valamely, az elit vetőmagot megelőző, de hatósági vizsgálatnak alá nem vetett generációból állítottak elő. Ez a rendelkezés hibrid vetőmagokra nem alkalmazható. A minősített vetőmagként történő minősítésre csak abban az esetben kerülhet sor, ha a minősítést a kérelmező a nemesítő hozzájárulásával kéri, és ha a hivatalosan vett mintákon alapuló és legkésőbb a kérelem tárgyát képező vetőmagok növekedési időszaka során elvégzett hatósági utóellenőrzés azt mutatja, hogy a korábbi generációból származó vetőmagok a fajtaazonosság és a fajtatisztaság tekintetében megfeleltek az elit vetőmagokra vonatkozó előírásoknak. Ebben az esetben a nemesítőnek a mintavételkor nyilatkoznia kell a megelőző generáció vetőmagjának előállítására használt teljes terület nagyságáról. Ezeket a feltételeket a tudományos, illetve műszaki ismeretek fejlődésének fényében a 21. cikkben megállapított eljárásnak megfelelően módosítani lehet.

A tagállamok előírják, hogy az első albekezdésben említett felhatalmazásnak megfelelően forgalmazott vetőmagok hatósági címkéjén a következő szöveg szerepeljen: "kizárólag ……-ban (az érintett tagállam megnevezése) történő forgalmazásra engedélyezve"; a tagállamok ilyen esetben előírhatják továbbá, hogy a hatósági címkén a következő szöveg is szerepeljen: "kizárólag továbbszaporítás céljára"."

2. A 10. cikk helyébe a következő rendelkezés lép:

"10. cikk

(1) A tagállamok előírják, hogy az elit vetőmagot, a minősített vetőmagot és a kereskedelmi vetőmagot tartalmazó csomagolási egységek, kivéve ha az utóbbi két kategóriába tartozó vetőmagokat kis EGK "B" csomagolási egységek formájában hozzák forgalomba:

a) külsejükön korábban nem használt hatósági címkével legyenek ellátva, amely eleget tesz a IV. melléklet A. részében megállapított feltételeknek, és amelyen a Közösség valamely hivatalos nyelvén megfogalmazott információ található. A címke színe az elit vetőmag esetében fehér, az elit vetőmagot követő első generációs minősített vetőmag esetében kék, az ezt követő generációkhoz tartozó minősített vetőmag esetében piros, kereskedelmi vetőmag esetében pedig barna legyen. Abban az esetben, ha kilyukasztott címkét használnak, a címke rögzítését minden esetben hatósági pecséttel kell biztosítani. Ha a 4. cikk a) pontjának hatálya alá tartozó esetekben az elit vetőmag, illetve a minősített vetőmag a csírázás tekintetében nem felel meg a II. mellékletben megállapított feltételeknek, a címkén ezt a tényt fel kell tüntetni. Engedélyezni kell az öntapadó hatósági címkék használatát. A 21. cikkben megállapított eljárásnak megfelelően engedélyezni lehet az előírt adatoknak a csomagolási egységre a mintacímke szerint és hatósági felügyelet mellett, letörölhetetlen módon történő nyomtatását;

b) tartalmazzanak egy, a címke színével megegyező színű olyan okmányt, amelyben legalább a IV. melléklet A. része I. szakaszának a) pontja 3., 4. és 5. alpontjában, a kereskedelmi vetőmag esetében pedig a b) pontja 2., 4. és 5. alpontjában előírt adatok szerepelnek. Ezt az okmányt úgy kell megszövegezni, hogy ne lehessen összetéveszteni az a) pontban említett hatósági címkével. Nincs szükség erre az okmányra abban az esetben, ha az adatokat a csomagolási egységen letörölhetetlen nyomtatással tüntetik fel, vagy ha az a) pont rendelkezéseinek megfelelően öntapadó címkét vagy eltéphetetlen anyagú címkét használnak.

(2) A tagállamok rendelkezhetnek az (1) bekezdésben foglaltak alóli kivételekről az elit vetőmagot tartalmazó kis csomagolási egységek esetében, ha azokon a következő szöveg szerepel: "kizárólag ……-ban (az érintett tagállam megnevezése) történő forgalmazásra engedélyezve"."

3. A 10. cikk b) pontjában a "hatóságilag lepecsételt és megjelölt" szövegrész helyébe a "hatóságilag vagy hatósági felügyelet mellett lezárt és megjelölt" szövegrész lép.

4. A 14. cikk (1) bekezdésének első és második francia bekezdésében a "hatóságilag megjelölt és lepecsételt" szövegrész helyébe a "hatóságilag vagy hatósági felügyelet mellett megjelölt és lezárt szövegrész lép".

5. A IV. melléklet A. részének I. szakaszában az a) pont a következő szövegrésszel egészül ki:

"12. Ha legalább a csírázóképességet ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

6. A IV. melléklet A. részének I. szakaszában a b) pont a következő szövegrésszel egészül ki:

"9. Ha legalább a csírázóképességet ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

7. A IV. melléklet A. részének I. szakaszában a c) pont a következő szövegrésszel egészül ki:

"7. Ha legalább a keverék valamennyi összetevőjének a csírázóképességét ismételten megvizsgálták, fel lehet tüntetni a "……-n (év és hó) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

3. cikk

A legutóbb a 75/444/EGK irányelvvel módosított, a gabonavetőmag forgalmazásáról szóló, 1966. június 14-i 66/402/EGK tanácsi irányelv [11] a következőképpen módosul:

1. A 2. cikk a következő bekezdésekkel egészül ki:

"(1a) Az (1) bekezdés A. albekezdésében említett fajok listájának az ezen irányelv hatálya alá tartozó fajok megnevezésével és a keresztezésükből származó hibridekkel kapcsolatos, a tudományos, illetve műszaki ismeretek fejlődésének fényében végrehajtandó módosításait a 21. cikkben megállapított eljárásnak megfelelően kell elfogadni.

(1b) A tagállamok a 21. cikkben megállapított eljárásnak megfelelően felhatalmazhatók arra, hogy az (1) bekezdés F. albekezdésének a), illetve G. albekezdésének a) alpontjától eltérve engedélyezzék az olyan önbeporzó fajok vetőmagjainak első generációs minősített vetőmagként, illetve második generációs minősített vetőmagként történő minősítését, amelyeknek elit vetőmagként való minősítését kérelmezték, és amelyeket valamely, az elit vetőmagot megelőző, de hatósági vizsgálatnak alá nem vetett generációból állítottak elő. Ez a rendelkezés a hibrid vetőmagokra nem alkalmazható. A minősített vetőmagként történő minősítésre csak abban az esetben kerülhet sor, ha a minősítést a kérelmező a nemesítő hozzájárulásával kéri, és ha a hivatalosan vett mintákon alapuló és legkésőbb a kérelem tárgyát képező vetőmagok növekedési időszaka során elvégzett hatósági utóellenőrzés azt mutatja, hogy a korábbi generációból származó vetőmagok a fajtaazonosság és a fajtatisztaság tekintetében megfeleltek az elit vetőmagokra vonatkozó előírásoknak. Ebben az esetben a nemesítőnek a mintavételkor nyilatkoznia kell a megelőző generáció vetőmagjának előállítására használt teljes terület nagyságáról. Ezeket a feltételeket a tudományos és műszaki ismeretek fejlődésének fényében a 21. cikkben megállapított eljárásnak megfelelően módosítani lehet.

A tagállamok előírják, hogy az első albekezdésben említett felhatalmazásnak megfelelően forgalmazott vetőmagok hatósági címkéjén a következő szöveg szerepeljen: "kizárólag ……-ban (az érintett tagállam megnevezése) történő forgalmazásra engedélyezve"; a tagállamok ilyen esetben előírhatják továbbá, hogy a hatósági címkén a következő szöveg is szerepeljen: "kizárólag továbbszaporítás céljára"."

2. A 10. cikk helyébe a következő rendelkezés lép:

"10. cikk

(1) A tagállamok előírják, hogy az elit vetőmagot, illetve a bármilyen minősített vetőmagot tartalmazó csomagolási egység:

a) külsején korábban nem használt hatósági címkével legyen ellátva, amely eleget tesz a IV. mellékletben megállapított feltételeknek, és amelyen a Közösség valamely hivatalos nyelvén megfogalmazott információ található. A címke színe elit vetőmag esetében fehér, minősített vetőmag és első generációs minősített vetőmag esetében kék, második generációs minősített vetőmag esetében pedig piros legyen. Abban az esetben, ha kilyukasztott címkét használnak, a címke rögzítését minden esetben hatósági pecséttel kell biztosítani. Ha a 4. cikk (1) bekezdése a) pontjának és (2) bekezdésének hatálya alá tartozó esetekben az elit vetőmag, illetve a kukorica-vetőmag a csírázás tekintetében nem felel meg a II. mellékletben megállapított feltételeknek, a címkén ezt a tényt fel kell tüntetni. Engedélyezni kell az öntapadó hatósági címkék használatát. A 21. cikkben megállapított eljárásnak megfelelően engedélyezni lehet az előírt adatoknak a csomagolási egységre a mintacímke szerint és hatósági felügyelet mellett, letörölhetetlen módon történő nyomtatását;

b) tartalmazzon egy, a címke színével megegyező színű olyan okmányt, amelyben legalább a IV. melléklet A. része a) pontjának 3., 4. és 5. alpontjában előírt adatok szerepelnek. Ezt az okmányt úgy kell megszövegezni, hogy ne lehessen összetéveszteni az a) pontban említett hatósági címkével. Nincs szükség erre az okmányra abban az esetben, ha az adatokat a csomagolási egységen letörölhetetlen nyomtatással tüntetik fel vagy ha az a) pont rendelkezéseinek megfelelően öntapadó címkét vagy eltéphetetlen anyagú címkét használnak.

(2) A tagállamok rendelkezhetnek az (1) bekezdésben foglaltak alóli kivételekről kis csomagolási egységek esetében, ha azokon a következő szöveg szerepel: "kizárólag ……-ban (az érintett tagállam megnevezése) történő forgalmazásra engedélyezve".

(3) A 21. cikkben megállapított eljárásnak megfelelően a tagállamok számára engedélyezni lehet, hogy 1980. június 30-ig fenntartsák azokat a rendelkezéseket, amelyek engedélyezik olyan gabonavetőmagok forgalmazását, amelyek csomagolásán szerepelnek az előírt adatok, de az (1) bekezdés a) pontjának hatodik mondatában meghatározott formától eltérő formában."

3. A 14. cikk (1) bekezdésében a "hatóságilag megjelölt és lepecsételt" szövegrész helyébe a "hatóságilag vagy hatósági felügyelet mellett megjelölt és lezárt" szövegrész lép.

4. A IV. melléklet A. részében az a) pont a következő szövegrésszel egészül ki:

"10. Ha legalább a csírázóképességet ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

5. A IV. melléklet A. részében a b) pont a következő szövegrésszel egészül ki:

"7. Ha legalább a keverék valamennyi összetevőjének a csírázóképességét ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

4. cikk

A legutóbb a 74/648/EGK irányelvvel [12] módosított, a szőlő vegetatív szaporítóanyagának forgalmazásáról szóló, 1968. április 9-i 68/193/EGK tanácsi irányelv 10. cikke [13] a következő (1a) bekezdéssel egészül ki:

"(1a) A tagállamok azonban engedélyezhetik, hogy tíz csomag vagy köteg megegyező tulajdonságokkal rendelkező gyökeres oltványt, illetve öt csomag vagy köteg megegyező tulajdonságokkal rendelkező gyökeres dugványt a IV. mellékletben meghatározottaknak megfelelő egyetlen címkével jelöljenek. Ilyen esetben a csomagokat vagy kötegeket oly módon kell összekötözni, hogy szétválasztásukkor a kötözőeszköz megsérüljön és ne lehessen újra felhasználni. A címkét ezzel a kötözőeszközzel kell rögzíteni. A visszazárás nem engedélyezett."

5. cikk

A legutóbb a 75/444/EGK irányelvvel módosított, az olaj- és rostnövények vetőmagjának forgalmazásáról szóló, 1969. június 30-i 69/208/EGK tanácsi irányelv [14] a következőképpen módosul:

1. A 2. cikk a következő bekezdésekkel egészül ki:

"(1a) Az (1) bekezdés A. albekezdésében említett fajok listájának az ezen irányelv hatálya alá tartozó fajok megnevezésével és a keresztezésükből származó hibridekkel kapcsolatos, a tudományos, illetve műszaki ismeretek fejlődésének fényében végrehajtandó módosításait a 20. cikkben megállapított eljárásnak megfelelően kell elfogadni.

(1b) A tagállamok a 20. cikkben megállapított eljárásnak megfelelően felhatalmazhatók arra, hogy az (1) bekezdés D. albekezdésének a), illetve E. albekezdésének a) alpontjától eltérve engedélyezzék az olyan önbeporzó fajok vetőmagjainak első generációs minősített vetőmagként, illetve második generációs minősített vetőmagként történő minősítését, amelyeknek elit vetőmagként való minősítését kérelmezték, és amelyeket valamely, az elit vetőmagot megelőző, de hatósági vizsgálatnak alá nem vetett generációból állítottak elő. Ez a rendelkezés a hibrid vetőmagokra nem alkalmazható. A minősített vetőmagként történő minősítésre csak abban az esetben kerülhet sor, ha a minősítést a kérelmező a nemesítő hozzájárulásával kéri, és ha a hivatalosan vett mintákon alapuló és legkésőbb a kérelem tárgyát képező vetőmagok növekedési időszaka során elvégzett hatósági utóellenőrzés azt mutatja, hogy a korábbi generációból származó vetőmagok a fajtaazonosság és a fajtatisztaság tekintetében megfeleltek az elit vetőmagokra vonatkozó előírásoknak. Ebben az esetben a nemesítőnek a mintavételkor nyilatkoznia kell a megelőző generáció vetőmagjának előállítására használt teljes terület nagyságáról. Ezeket a feltételeket a tudományos és műszaki ismeretek fejlődésének fényében a 20. cikkben megállapított eljárásnak megfelelően módosítani lehet.

A tagállamok előírják, hogy az első albekezdésben említett felhatalmazásnak megfelelően forgalmazott vetőmagok hatósági címkéjén a következő szöveg szerepeljen: "kizárólag ……-ban (az érintett tagállam megnevezése) történő forgalmazásra engedélyezve"; a tagállamok ilyen esetben előírhatják továbbá, hogy a hatósági címkén a következő szöveg is szerepeljen: "kizárólag továbbszaporítás céljára"."

2. A 2. cikk (2) bekezdésének c) pontjában az "1978. június 30-a" szövegrész helyébe az "1982. június 30-a" szövegrész lép.

3. A 10. cikkben az (1) és a (2) bekezdés helyébe a következő rendelkezés lép:

"(1) A tagállamok előírják, hogy az elit vetőmagot, bármilyen minősített vetőmagot, illetve a kereskedelmi vetőmagot tartalmazó csomagolási egységek:

a) külsejükön korábban nem használt hatósági címkével legyenek ellátva, amely eleget tesz a IV. mellékletben megállapított feltételeknek, és amelyen a Közösség valamely hivatalos nyelvén megfogalmazott információ található. A címke színe elit vetőmag esetében fehér, az elit vetőmagot követő első generációs minősített vetőmag esetében kék, az ezt követő generációkhoz tartozó minősített vetőmag esetében piros, kereskedelmi vetőmag esetén pedig barna legyen. Abban az esetben, ha kilyukasztott címkét használnak, a címke rögzítését minden esetben hatósági pecséttel kell biztosítani. Ha a 4. cikk a) pontjának hatálya alá tartozó esetekben az elit vetőmag a csírázás tekintetében nem felel meg a II. mellékletben megállapított feltételeknek, a címkén ezt a tényt fel kell tüntetni. Engedélyezni kell az öntapadó hatósági címkék használatát. A 20. cikkben megállapított eljárásnak megfelelően engedélyezni lehet az adatoknak a csomagolási egységre a mintacímke szerint és hatósági felügyelet mellett, letörölhetetlen módon történő nyomtatását;

b) tartalmazzanak egy, a címke színével megegyező színű olyan okmányt, amelyben legalább a IV. melléklet A. része a) pontjának 4., 5. és 6. alpontjában, a kereskedelmi vetőmag esetében pedig b) pontjának 2., 5. és.6 alpontjában előírt adatok szerepelnek. Ezt az okmányt úgy kell megszövegezni, hogy ne lehessen összetéveszteni az a) pontban említett hatósági címkével. Nincs szükség erre az okmányra abban az esetben, ha az adatokat a csomagolási egységen letörölhetetlen nyomtatással tüntetik fel vagy ha az a) pont rendelkezéseinek megfelelően öntapadó címkét vagy eltéphetetlen anyagú címkét használnak.

(2) A tagállamok rendelkezhetnek az (1) bekezdésben foglaltak alóli kivételekről az elit vetőmagot tartalmazó kis csomagolási egységek esetében, ha azokon a következő szöveg szerepel: "kizárólag ……-ban (az érintett tagállam megnevezése) történő forgalmazásra engedélyezve"."

4. A 13. cikk (1) bekezdésében a "hatóságilag megjelölt és lepecsételt" szövegrész helyébe a "hatóságilag vagy hatósági felügyelet mellett megjelölt és lezárt" szövegrész lép.

5. A IV. melléklet A. részében az a) pont a következő szövegrésszel egészül ki:

"11. Ha legalább a csírázóképességet ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

6. A IV. melléklet A. részében a b) pont a következő szövegrésszel egészül ki:

"10. Ha legalább a csírázóképességet ismételten megvizsgálták, fel lehet tüntetni a "……-n (év, hónap) ismételten megvizsgálva" szövegrészt és az ismételt vizsgálatért felelős szerv megnevezését. Ezt az információt a hatósági címkére ragasztott hatósági ragasztós címkén lehet feltüntetni."

6. cikk

A 70/457/EGK irányelv 21. cikkének (2) bekezdése a következő mondattal egészül ki:

"A 23. cikkben megállapított eljárásnak megfelelően, ha a rendelkezésre álló információk alapján az (1) bekezdésnek megfelelő megállapítást nem lehet megtenni, ez az időszak harmadik országok esetében meghosszabbítható addig az időpontig, ameddig az említett megállapítást nem lehet megtenni."

7. cikk

A 70/458/EGK tanácsi irányelv a következőképpen módosul:

1. A 2. cikk a következő bekezdésekkel egészül ki:

"(1a) Az (1) bekezdés A. albekezdésében említett fajok listájának az ezen irányelv hatálya alá tartozó fajok megnevezésével és a keresztezésükből származó hibridekkel kapcsolatos, a tudományos, illetve műszaki ismeretek fejlődésének fényében végrehajtandó módosításait a 40. cikkben megállapított eljárásnak megfelelően kell elfogadni.

(1b) A tagállamok a 40. cikkben megállapított eljárásnak megfelelően felhatalmazhatók arra, hogy az (1) bekezdés C. albekezdésének a) alpontjától eltérve engedélyezzék az olyan önbeporzó fajok vetőmagjainak minősített vetőmagként történő minősítését, amelyeknek elit vetőmagként való minősítését kérelmezték, és amelyeket valamely, az elit vetőmagot megelőző, de hatósági vizsgálatnak alá nem vetett generációból állítottak elő. Ez a rendelkezés a hibrid vetőmagokra nem alkalmazható. A minősített vetőmagként történő minősítésre csak abban az esetben kerülhet sor, ha a minősítést a kérelmező a nemesítő hozzájárulásával kéri, és ha a hivatalosan vett mintákon alapuló és legkésőbb a kérelem tárgyát képező vetőmagok növekedési időszaka során elvégzett hatósági utóellenőrzés azt mutatja, hogy a korábbi generációból származó vetőmagok a fajtaazonosság és a fajtatisztaság tekintetében megfeleltek az elit vetőmagokra vonatkozó előírásoknak. Ebben az esetben a nemesítőnek a mintavételkor nyilatkoznia kell a megelőző generáció vetőmagjának előállítására használt teljes terület nagyságáról. Ezeket a feltételeket a tudományos és műszaki ismeretek fejlődésének fényében a 40. cikkben megállapított eljárásnak megfelelően módosítani lehet.

A tagállamok előírják, hogy az első albekezdésben említett felhatalmazásnak megfelelően forgalmazott vetőmagok hatósági címkéjén a következő szöveg szerepeljen: "kizárólag ……-ban (az érintett tagállam megnevezése) történő forgalmazásra engedélyezve"; a tagállamok ilyen esetben előírhatják továbbá, hogy a hatósági címkén a következő szöveg is szerepeljen: "kizárólag továbbszaporítás céljára"."

2. A 26. cikk (1) bekezdésének helyébe a következő szöveg lép:

"(1) A tagállamok előírják, hogy az elit vetőmagot, illetőleg minősített vetőmagot tartalmazó csomagolási egységek, kivéve ha az utóbbi kategóriába tartozó vetőmagot kis csomagolási egységek formájában hozzák forgalomba:

a) külsejükön korábban nem használt hatósági címkével legyenek ellátva, amely eleget tesz a IV. melléklet A. részében megállapított feltételeknek, és amelyen a Közösség valamely hivatalos nyelvén megfogalmazott információ található. A címkét átlátszó csomagolás esetén a csomag belsejében is el lehet helyezni, ha az ily módon is olvasható. A címke színe az elit vetőmag esetében fehér, a minősített vetőmag esetében kék legyen. Abban az esetben, ha kilyukasztott címkét használnak, a címke rögzítését minden esetben hatósági pecséttel kell biztosítani. Ha a 21. cikk hatálya alá tartozó esetekben az elit vetőmag a csírázás tekintetében nem felel meg a II. mellékletben megállapított feltételeknek, a címkén ezt a tényt fel kell tüntetni. Engedélyezni kell az öntapadó hatósági címkék használatát. A 40. cikkben megállapított eljárásnak megfelelően engedélyezni lehet az előírt adatoknak a csomagolási egységre a mintacímke szerint és hatósági felügyelet mellett, letörölhetetlen módon történő nyomtatását;

b) tartalmazzanak egy, a címke színével megegyező színű olyan okmányt, amelyben legalább a IV. melléklet A. része a) pontjának 4., 5., 6. és 7. alpontjában előírt adatok szerepelnek. Ezt az okmányt úgy kell megszövegezni, hogy ne lehessen összetéveszteni az a) pontban említett hatósági címkével. Nincs szükség erre az okmányra abban az esetben, ha az adatokat a csomagolási egységen letörölhetetlen nyomtatással tüntetik fel, vagy ha az a) pont rendelkezéseinek megfelelően öntapadó címkét vagy eltéphetetlen anyagú címkét használnak."

3. A 26. cikk a következő bekezdéssel egészül ki:

"(1a) A tagállamok rendelkezhetnek az (1) bekezdésben foglaltak alóli kivételekről az elit vetőmagot tartalmazó kis csomagolási egységek esetében, ha azokon a következő szöveg szerepel: "kizárólag ……-ban (az érintett tagállam megnevezése) történő forgalmazásra engedélyezve"."

4. A 30. cikk (1) bekezdésében a "hatóságilag megjelölt és lepecsételt" szövegrész helyébe a "hatóságilag vagy hatósági felügyelet mellett megjelölt és lezárt" szövegrész lép.

5. A 32. cikk (2) bekezdése a következő mondattal egészül ki:

"A 40. cikkben megállapított eljárásnak megfelelően, ha a rendelkezésre álló információk alapján az (1) bekezdésnek megfelelő megállapítást nem lehet megtenni, ez az időszak harmadik országok esetében meghosszabbítható addig az időpontig, ameddig az említett megállapítást nem lehet megtenni."

8. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy:

- ezen irányelv 6. cikkének és 7. cikke (5) bekezdésének 1977. július 1-jéig,

- 5. cikke (2) bekezdésének 1978. július 1-jéig,

- ezen irányelv többi rendelkezésének legkésőbb 1979. július 1-jéig megfeleljenek.

9. cikk

Ennek az irányelvnek a tagállamok a címzettjei.

Kelt Brüsszelben, 1977. december 19-én.

a Tanács részéről

az elnök

H. Simonet

[1] HL L 183., 1977.8.1., 64. o.

[2] HL L 180., 1977.7.28., 29. o.

[3] HL L 356., 1973.12.27., 79. o.

[4] HL L 225., 1970.10.12., 1. o.

[5] HL L 72., 1976.3.18., 16. o.

[6] HL L 225., 1970.10.12., 7. o.

[7] HL L 83., 1976.3.30., 34. o.

[8] HL 125., 1966.7.11., 2290/66. o.

[9] HL L 196., 1975.7.26., 6. o.

[10] HL 125., 1966.7.11., 2298/66. o.

[11] HL 125., 1966.7.11., 2309/66. o.

[12] HL L 352., 1974.12.28., 43. o.

[13] HL L 93., 1968.4.17., 15. o.

[14] HL L 169., 1969.7.10., 3. o.

--------------------------------------------------